Այս ծիրին մէջ ալ Էրտողանի համար Ռուսաստան յատուկ նշանակութիւն ունի։ Անգարա- Մոսկուա մերձեցումը իրականացաւ բաւական սուր լարուածութեան հանգրուանէ մը ետք, ուր պահ մը ստեղծուեցաւ այն տպաւորութիւնը, թէ Ռուսաստան զինուորական հարուած մը պիտի տայ Թուրքիոյ՝ Սուրիոյ օդային սահմաններէն ներս ռուսական հալածիչի մը խորտակման դէպքէն ետք։ Սակայն հարցերը կամաց – կամաց լուծուեցան, կիրքերը հանդարտեցան եւ Փութին – Էրտողան իրարայաջորդ հանդիպումներու ընթացքին կարեւորութեամբ ընդգծուեցաւ Ռուսիա- Թուրքիա գործակցութեան ամրապնդումը՝ Սուրիոյ տագնապին լուծման ճիգերուն մէջ։Նաեւ՝ Թուրքիոյ կորիզային մարզի զարգացման ծրագիրներուն եւ յատկապէս՝ զինման մարզին մէջ,ուր ռուսական վարկով գնուած «Էս-400» տիպի գերարդիական հրթիռներու համակարգը նոր գլխացաւ մը պատճառեց Միացեալ Նահանգներու եւ ՆԱԹՕ-ի։